Tom Behnke (FP), 1998-06-19:
Jeg vil gerne have lov til som indledning at takke ministeren for den historiske redegørelse om Schengensamarbejdet og hvad der er sket indtil dato, men da vi i Fremskridtspartiet tilsluttede os, at vi skulle have en forespørgselsdebat i dag om Schengensamarbejdet, havde jeg nu håbet på, at ministeren ville løfte sløret for, hvad der skal ske i fremtiden.
Det historiske er et faktum, kendsgerninger, som der nok ikke er meget at gøre ved, men det fremtidige, nemlig hvad der skal ske i morgen, om en måned, om et år, ville det være interessant at vide, og det synes jeg at justitsministeren krøb fuldstændig uden om.
Vi ved egentlig ikke, hvad det er, der kommer til at ske i fremtiden med Schengensamarbejdet, og det er lidt kedeligt, for det var jo i virkeligheden det, der kunne være det vigtigste formål med at have en forespørgselsdebat her i dag.
Jeg vil også gerne kvittere for, at justitsministeren var så åben og ærlig i sin besvarelse, at ministeren understregede, at effektiv kontrol ved de ydre grænser og en koordineret, styrket indsats mod den grænseoverskridende kriminalitet internt blandt Schengenlandene var hele forudsætningen for, at man kunne fjerne den systematiske personkontrol ved de indre grænser, så vi får åbne grænser. Der hører vi så ganske klart og tydeligt, at det med de åbne grænser har været sådan noget ideologisk noget, man ville gennemføre, vel vidende at det kunne give en række problemer, så man var nødt til at iværksætte en række andre foranstaltninger, for at det kunne lade sig gøre.
De andre foranstaltninger, altså at vi får en mere effektiv kontrol ved de ydre grænser, at vi får en styrket koordineret indsats mod den grænseoverskridende kriminalitet, er elementer i Schengensamarbejdet, som vi i Fremskridtspartiet er 100 pct. enige i, men vi kan bare ikke se, hvorfor man så samtidig skal fjerne grænsekontrollen ved de indre grænser.
Vi kan ikke se, hvorfor Danmark skal åbne sine grænser, for at man kan gennemføre det her forbedrede samarbejde.
Justitsministeren sagde også, og det var en anden meget klar udtalelse fra justitsministeren, som vi er glade for i Fremskridtspartiet, og som jeg synes mange bør være opmærksom på, at i forhold til det overnationale samarbejde i Schengen bliver det sådan, at Danmark fremover får 6 måneder til at indrette sig efter, hvad de andre har bestemt sig for, og hvis ikke Danmark gør det, vil de andre lande træffe passende foranstaltninger.
Med andre ord er vi nu bragt i en situation, hvor de andre lande bestemmer, hvad der skal ske, uden at vi i Danmark har nogen indflydelse på det.
Efterfølgende har vi så 6 måneder til bare at klappe hælene sammen og sige javel og gøre, som de andre har besluttet.
Det er problematisk, og det vil jeg vende tilbage til lidt senere.
Til det, at i hvert fald mange hidtil har brystet sig af, at de danske forbehold var meget, meget vigtige, vil jeg sige, at de danske forbehold reelt er uden den store betydning, bortset fra den, jeg nævnte, nemlig at de andre lande kan træffe beslutninger, uden at vi i Danmark har nogen indflydelse på det, men blot skal følge trop, når beslutningerne er truffet. Jeg har også et konkret spørgsmål til justitsministeren, som jeg håber ministeren vil svare på: Under valgkampen op til afstemningen sagde både statsministeren og udenrigsministeren og understregede det flere gange, at Danmark til enhver tid kunne melde sig ud af Schengensamarbejdet, selv om man nu altså havde sagt ja til Amsterdamtraktaten.
Jeg ville gerne have, om justitsministeren ville bekræfte, at det fortsat er gældende, at Danmark til enhver tid kan melde sig ud af Schengensamarbejdet, sådan som både statsministeren og udenrigsministeren sagde under valgkampen.
Jeg tvivler på det, men jeg vil gerne høre justitsministerens besvarelse af det spørgsmål.
I Fremskridtspartiet har vi den opfattelse, at samarbejdet i Schengen er en rigtig god idé, og det støtter vi 100 pct.
Det, vi er imod ved denne Schengenkonvention, er, at man samtidig åbner de indre grænser og dermed de danske grænser, men vi må være så realistiske at sige: Folketinget har med et stort flertal vedtaget, at vi skal være med i Schengensamarbejdet.
Fremskridtspartiet stemte imod.
Vi er nødt til at acceptere, at sådan er virkeligheden og forholde os til den.
Vi er i Fremskridtspartiet fortsat imod åbne grænser, og vi vil derfor meget nøje følge udviklingen på det her område. Justitsministeren sagde i sin besvarelse, at når der er nogle særlige grunde, der gør sig gældende, vil Danmark kunne genetablere den systematiske personkontrol ved de indre grænser.
Jeg ville gerne have, om ministeren kunne uddybe, hvad det er for særlige forhold, der skal til, og hvor meget der skal til, for at vi kan genetablere den systematiske personkontrol ved de danske grænser.
I Fremskridtspartiet er vi fortsat skeptiske over for de forhold, der er i Schengen Information System, SIS.
Vi mener, at kontrollen med systemet er for svag, og derfor vil vi meget nøje følge, om kontrollen ikke kunne blive noget bedre. Problemerne med at ophæve kontrollen ved de indre grænser er jo, som det er blevet sagt af hr. Frank Dahlgaard, der har fremsat et forslag til vedtagelse, som vi i
Fremskridtspartiet støtter,
at den veterinære kontrol forsvinder, kontrollen med farligt affald forsvinder, at svindel med dagpenge vil det ikke længere kunne lade sig gøre at holde hånd i hanke med, og den præventive effekt af, at man har en grænsekontrol, forsvinder også.
Som sagt er vi i Fremskridtspartiet stadig væk skeptiske.
Vi vil støtte forslaget til vedtagelse fra hr. Frank Dahlgaard, og hvis det kommer til afstemning, kan vi også støtte forslaget fra Dansk Folkeparti.